ESIR-asetuksen 12 artiklan mukaan ESIR-takuurahasto muodostaa likviditeettipuskurin, josta EIP:lle on suoritettava maksuja silloin kun tämä vetoaa EU:n takaukseen. Takaukseen perustuvat maksut suoritetaan EU:n ja EIP:n välisen ESIR-sopimuksen mukaisesti ESIR-takuurahastosta, jos takauksen nojalla esitettyjen maksupyyntöjen määrä ylittää ESIR-tilillä EIP:n käytettävissä olevien varojen määrän. EIP:n hallinnoima ESIR-tili on avattu EU:n takauksella katetuista ESIR-toimista saatavien EU:n tulojen ja takaisinperittyjen määrien keruuta sekä EU:n takaukseen perustuvien maksujen suorittamista varten. Maksut suoritetaan tilin saldon sallimissa rajoissa.

Varainhoitoasetuksella (EU, Euratom) 2018/1046 on perustettu yhteinen vararahasto, jossa säilytetään talousarviotakuista ja rahoitusapuohjelmista johtuvien rahoitusvastuiden kattamiseksi osoitettuja varoja vuosien 2021–2027 monivuotisen rahoituskehyksen soveltamispäivästä alkaen. Asiaa koskevat säännökset tulivat voimaan 1. tammikuuta 2021, ja siitä alkaen ESIR-takuurahasto on ollut erillinen osio yhteisessä vararahastossa.

ESIR-asetuksen 16 artiklan 6 kohdan mukaan komissio toimittaa viimeistään kunkin vuoden toukokuun 31. päivänä Euroopan parlamentille, neuvostolle ja tilintarkastustuomioistuimelle vuosikertomuksen, joka koskee ESIR-takuurahaston hoitamista edellisenä kalenterivuonna ja johon sisältyy arvio tavoitesumman riittävyydestä sekä takuurahaston varojen määrästä ja sen mahdollisesta lisärahoitustarpeesta. Tässä vuosikertomuksessa on esitettävä ESIR-takuurahaston rahoitusasema edellisen kalenterivuoden lopussa, pääoman liikkeet edellisenä kalenterivuonna sekä luettelo merkittävistä transaktioista ja kaikki asiaankuuluvat tilinpäätöstiedot. Kertomuksessa on lisäksi annettava tiedot ESIR-takuurahaston varainhoidosta, tuloksista ja riskistä edellisen kalenterivuoden lopussa.

Maksettuihin käynnissä oleviin EIP-ryhmän toteuttamiin ESIR-toimiin liittyvä EU:n takausvastuu oli 31. joulukuuta 2020 yhteensä 18,9 miljardia euroa EU:n takauksen 25,8 miljardin euron käytettävissä olevasta nettomäärästä. Tästä takausvastuusta 18,6 miljardia euroa on ilmoitettu ehdollisena velkana EU:n vuoden 2020 tilinpäätöksen liitetiedoissa, ja jäljelle jäävästä määrästä on tehty varaus.

Suuntaviivoissa edellytetään, että sijoitussalkun varoilla on oltava riittävä likviditeetti sellaisten tapausten varalta, joissa EU:n takaukseen vedotaan. Samalla on kuitenkin pyrittävä optimoimaan tuotto ja riskitaso siten, että turvallisuus ja vakaus säilyvät korkealla tasolla.

Rahastoa varten hyväksyttiin sijoitus- ja riskinhallintastrategiat, joissa on otettu huomioon sijoitustavoitteet ja markkinoiden näkymät. Rahaston sijoituspolitiikalla pyrittiin lisäämään hajauttamista erilaisiin kiinteätuottoisiin omaisuusluokkiin.

4.2. Markkinoiden kehitys vuonna 2020

Markkinakehitystä hallitsivat vuonna 2020 covid-19-virus, sen tuhoisa vaikutus kansanterveyteen ja maailmantalouteen sekä hallitusten ja keskuspankkien tilanteen johdosta toteuttamat nopeat ja määrätietoiset toimenpiteet.

Vuosi alkoi kiinteätuottoisten markkinoiden osalta optimistisissa merkeissä Yhdysvaltain ja Kiinan kauppasuhteiden edistyessä ja talouden ilmapiirin ollessa yleisesti ottaen myönteinen. Saksan valtion 10 vuoden joukkovelkakirjalainan tuotto oli tammikuun puolivälissä –0,16 prosenttia, mikä osoittautui koko vuoden huipputasoksi.

Maaliskuun paikkeilla yli puolet maailman väestöstä asetettiin käytännössä eristykseen, kun viruksen aiheuttama uhka tuli yhä selvemmäksi. Tämä aiheutti maailmanlaajuisen häiriön sekä tarjontaan että kysyntään erityisesti henkilökohtaisissa palveluissa.

Maailmanlaajuisten rahoitusmarkkinoiden äkilliseen häiriöön liittyi myös merkittävä piikki riskiaversiossa ja volatiliteetissa. Häiriötä seurannut rahantarve johti varojen pikaiseen myyntiin alhaiseen hintaan, mikä aiheutti murroksia ja uhkasi rahoitusmarkkinoiden vakautta.

Osakemarkkinat romahtivat ja sijoittajat siirtyivät turvallisiin varoihin, kuten Saksan valtion joukkovelkakirjalainaan, jonka tuotto laski maaliskuun puoliväliin mennessä nopeasti vuoden alhaisimpaan tasoon, –0,86 prosenttiin. Yhdysvaltain valtion velkakirjojen tuotto laski entisestään, ja laskua nopeutti se, että Yhdysvaltain keskuspankki laski maaliskuun alussa korkoa hätätoimena kahteen kertaan, yhteensä 150 korkopisteellä. Varmojen sijoituskohteiden tuotot kääntyivät tämän jälkeen päinvastaisiksi ja alkoivat – samanaikaisesti muiden kiinteätuottoisten kohteiden tuottojen kanssa – jälleen kasvaa tilanteessa, jolle oli ominaista markkinoiden epävarmuus ja rajallinen likviditeetti. Saksan valtion joukkovelkakirjalainan tuotto nousi takaisin kohti –0,20:tä prosenttia kymmenen päivän kuluttua siitä, kun se oli laskenut vuoden alhaisimmalle tasolle. Muiden Euroopan valtioiden joukkovelkakirjalainojen korkoerot Saksan valtion joukkovelkakirjalainaan nähden kasvoivat merkittävästi, samoin kuin kaikkien muiden kiinteätuottoisten omaisuusluokkien korkoerot.

Luottamuksen palauttamiseksi hallitukset toteuttivat pelastuspaketteja ja keskuspankit harjoittivat elvyttävää rahapolitiikkaa (esim. ohjauskorkojen leikkaukset ja/tai omaisuuserien ostot) ennennäkemättömässä mittakaavassa, mikä auttoi markkinoita rauhoittumaan ja omaisuuserien arvoja elpymään. Vaihtelevan maaliskuun jälkeen korkoerot vakiintuivat huhtikuusta alkaen ja muuttuivat yleisesti laskusuuntaisiksi. Ilmoitukset ennennäkemättömistä finanssipoliittisista paketeista eri puolilla maailmaa ja Euroopassa, erityisesti 750 miljardin euron NextGenerationEU-välineestä, nostivat kokonaistuottotasoa kesäkuussa, mutta keskuspankit jatkoivat suotuisien rahoitusolojen varmistamista talouskehityksen heikkenemisriskien jatkuessa. Kaiken kaikkiaan loppuvuoden aikana euroalueen tuotot ja korkoerot pienenivät vähitellen, ja sijoittajien luottamus parani edelleen rokotusrintamalla edistymisen vuoksi ja marraskuussa pidettyjen Yhdysvaltojen vaalien jälkeisen odotetun markkinoita piristävän vaikutuksen vuoksi. Saksan valtion joukkovelkakirjalainan tuotto oli vuoden lopussa –0,57 prosenttia.

Yleisesti ottaen voidaan todeta, että vaikka kiinteätuottoisille markkinoille oli ominaista erittäin suuri volatiliteetti, ne tarjosivat houkuttelevia investointimahdollisuuksia, mikä puolestaan lisäsi ESIR-takuurahaston positiivista tuottoa vuoden lopussa.

4.3. Salkun koostumus ja keskeiset riskit

ESIR-takuurahaston salkun vuoden lopun luvut osoittavat, että salkku on hyvin monipuolinen omaisuusluokkien ja luottoluokitusten osalta. Lisäksi salkkua on hajautettu muiden kuin euromääräisten arvopapereiden (USD) osalta siten, että 6 prosenttia salkusta on kohdennettu Yhdysvaltain valtion velkakirjalainoihin ja muiden yhdysvaltalaisten liikkeeseenlaskijoiden (mm. ylikansalliset, muut valtiolliset tai virastot) tuotteisiin ja käteisvaroihin. Valuuttariskiltä on suojauduttu.

Ympäristöön, yhteiskuntaan ja hyvään hallintoon liittyvät kriteerit täyttävien joukkovelkakirjalainojen osuus oli vuoden 2020 lopussa 9,5 prosenttia, kun se vuoden 2019 lopussa oli 6,9 prosenttia. Salkun duraatio oli vuoden 2020 lopussa 3,19 vuotta, ja sen keskimääräinen luottoluokitus oli BBB+.

Noin 33 prosenttia salkusta koostui joukkovelkakirjalainoista, jotka erääntyivät alle vuoden kuluttua, vaihtuvakorkoisista velkakirjoista ja lyhytaikaisista rahamarkkinainstrumenteista, jotka tarjoavat salkkuun lisää likviditeettipuskuria.

Salkun profiili (duraatio, luottoriski ja likviditeetti) on kalibroitu EU:n takauksen kattamista ESIR-toimista aiheutuvien ennakoitujen rahavirtojen mukaisesti (esim. arvioidut EU:n takaukseen perustuvat maksut, tulot).

4.4. Tulos

Vuositulos on laskettu aikapainotettuna, jotta salkun koko (joka kasvoi edelleen vuoden aikana) ei vaikuttaisi siihen.

Markkinaympäristössä, jolle oli ominaista terveystilanteeseen liittyvä volatiliteetti ja ennätyksellisen alhainen sijoitusten tuotto, rahaston absoluuttinen tulos vuonna 2020 oli 1,246 prosenttia. Tämä tuotto vastaa ESIR-rahaston vuositulokselle asetettua viitearvoa (1,23 %). Vuonna 2020 sekä viitelainan että salkun tulos perustui kuitenkin suurelta osin positiivisiin tuottokäyriin. Kun otetaan huomioon, että tuotot olivat historiallisen alhaisia sekä EU:ssa että Yhdysvalloissa, tuottokäyrien päinvastaiset muutokset (t. tuottojen kasvu) voivat tulevina vuosina vaikuttaa salkkuun ja viitelainoihin kielteisesti.

5.Arvio tavoitesumman riittävyydestä ja ESIR-takuurahaston varojen määrästä

Allekirjoitetut ESIR-toimet olivat 31. joulukuuta 2020 yhteensä 82,7 miljardia euroa ja kattoivat kaikki jäsenvaltiot. Tästä summasta 57,2 miljardia euroa kuuluu infrastruktuuri- ja innovointi-ikkunaan (629 toimea) ja 25,5 miljardia euroa pk-yritysikkunaan (792 toimea). Kaiken kaikkiaan tämä merkitsee huomattavaa lisäystä verrattuna vuoden 2019 joulukuun 31. päivään, jolloin allekirjoitettujen toimien kokonaissumma oli 68,7 miljardia euroa. Edellä esitetyt luvut edustavat EIP-ryhmän ESIR-rahaston perustamisesta lähtien allekirjoittamia kokonaismääriä, kun taas jäljellä oleva vastuu katetaan ESIR-rahaston puitteissa EU:n takauksella vain osittain. Jälkimmäistä käsitellään tarkemmin tämän jakson seuraavissa kohdissa sekä edellä jaksossa 3. EU:n takauksen kattamien jäljellä olevien maksettujen vastuiden kokonaismäärä oli 31. joulukuuta 2020 yhteensä 18,9 miljardia euroa (infrastruktuuri- ja innovointi-ikkunan osuus oli 16,5 miljardia ja pk-yritysikkunan osuus 2,4 miljardia euroa), kun vuonna 2019 se oli 18,4 miljardia euroa.